[bookmark: _Hlk113871937]Pretendenta izslēgšana no iepirkuma procedūras saistībā ar laikus neiesniegtu nodokļu deklarāciju
Atbilstoši Publisko iepirkumu likuma 42.panta otrās daļas 2.punktam un likuma „Par nodokļiem un nodevām” 7.4panta 1.punktam pretendenta izslēgšanas no iepirkuma procedūras iemesls – neizpildītas saistības nodokļu jomā sakarā ar neiesniegtu nodokļu deklarāciju – ir konstatējams tad, ja pastāv šādu apstākļu kopums:
1) personai piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, ir neiesniegta nodokļu deklarācija;
2) sakarā ar to, ka attiecīgās nodokļu deklarācijas iesniegšanas termiņa kavējums pārsniedz 15 dienas, informācija par to, ka konkrētajai personai attiecīgajā datumā nebija iesniegta kāda no nodokļu deklarācijām, kurai bija jābūt iesniegtai, ir publiskota Valsts ieņēmumu dienesta publiskojamo datu bāzē un līdz ar to ir pieejama EIS e-izziņu apakšsistēmā. Tas, ka publiskotā informācija par neiesniegtu nodokļu deklarāciju neietver ziņas par to, kura tieši deklarācija nav iesniegta un tās iesniegšanas termiņu, nav šķērslis atzīt, ka personai attiecīgajos datumos bija neizpildītas saistības nodokļu jomā.

Senāts Administratīvo lietu departamenta kopsēdē šādā sastāvā: senatore referente Ieva Višķere, senatori Dzintra Amerika, Ermīns Darapoļskis, Vēsma Kakste, Laura Konošonoka, Anita Kovaļevska, Diāna Makarova, Indra Meldere, Jānis Pleps, Līvija Slica un Rudīte Vīduša

rakstveida procesā izskatīja administratīvo lietu, kas ierosināta, pamatojoties uz SIA „Ūdensnesējs Serviss” pieteikumu par Jelgavas valstspilsētas pašvaldības Iepirkumu komisijas 2023.gada 8.jūnija lēmuma atzīšanu par prettiesisku, sakarā ar SIA „Ūdensnesējs Serviss” kasācijas sūdzību par Administratīvās rajona tiesas 2024.gada 15.aprīļa spriedumu.

Aprakstošā daļa

[1] 2023.gada 18.maijā pasūtītāja – Jelgavas valstspilsētas pašvaldība – izsludināja iepirkumu „Jelgavas valstspilsētas pašvaldības izglītības iestāžu ēku individuālo siltumpunktu pamatiekārtu regulārā apkalpošana un sagatavošana apkures sezonai”. Piedāvājumu iesniegšanas termiņš šajā iepirkumā bija 2023.gada 30.maijs, savukārt piedāvājumu atvēršanas datums – 2023.gada 31.maijs.
Pieteicēja – SIA „Ūdensnesējs Serviss” – minētajā iepirkumā iesniedza piedāvājumu. Pasūtītājas Iepirkumu komisija ar 2023.gada 8.jūnija lēmumu (turpmāk – pārsūdzētais lēmums) izslēdza pieteicēju no dalības iepirkumā, jo secināja, ka piedāvājumu iesniegšanas termiņa pēdējā dienā un dienā, kad tika atvērti piedāvājumi, pieteicējai bija neizpildītas saistības nodokļu jomā – nebija iesniegta nodokļu deklarācija. Pasūtītāja balstījās uz informāciju, kas iegūta no Valsts ieņēmumu dienesta un Elektronisko iepirkumu sistēmas (turpmāk – EIS).

[2] Pieteicēja vērsās Administratīvajā rajona tiesā ar pieteikumu par pārsūdzētā lēmuma atzīšanu par prettiesisku. Pieteicēja norādīja, ka konkrētajā gadījumā nav izpildījušies visi likuma „Par nodokļiem un nodevām” 7.4panta 1.punktā noteiktie kritēriji, kas ļauj atzīt, ka personai ir neizpildītas saistības nodokļu jomā.

[3] Administratīvā rajona tiesa ar 2024.gada 15.aprīļa spriedumu pieteikumu noraidīja. Tiesas spriedums pamatots ar turpmāk izklāstītajiem argumentiem.
[3.1] Atbilstoši Publisko iepirkumu likuma 42.panta otrās daļas 2.punktam un piektās daļas 1.punkta „c” apakšpunktam pasūtītājs, pamatojoties uz informāciju, kas iegūta no Valsts ieņēmumu dienesta un Ministru kabineta noteiktās informācijas sistēmas, pretendentu izslēdz no dalības iepirkuma procedūrā, ja tam piedāvājumu iesniegšanas termiņa pēdējā dienā ir neizpildītas saistības nodokļu jomā, tostarp – nav iesniegta nodokļu deklarācija. 
[3.2] No EIS iegūtās izziņas apliecina, ka 2023.gada 30. un 31.maijā pieteicēja nebija iesniegusi nodokļu deklarāciju. Arī pieteicējas sagādātajā Valsts ieņēmumu dienesta 2023.gada 5.jūnija izziņā norādīts, ka pieteicēja nebija iesniegusi visas deklarācijas, kuras var ietekmēt nodokļu samaksas stāvokli uz 2023.gada 30.maiju. Kaut arī šo izziņu saturs ir vispārīgs, tās ir vērtējamas kopsakarā ar Valsts ieņēmumu dienesta 2024.gada 6.februāra vēstulē tiesai norādīto informāciju. Proti, pieteicējas nodokļu deklarācijas neiesniegšanu apliecina arī Valsts ieņēmumu dienesta 2024.gada 6.februāra vēstule, kurā norādīts, ka pieteicēja līdz 2023.gada 30.maijam nebija iesniegusi pārskatu par aprēķināto dabas resursu nodokli par 2023.gada 1.ceturksni, kura iesniegšanas termiņš bija 2023.gada 20.aprīlis. Savukārt pieteicējas iesniegtā 2023.gada 5.jūnija izdruka no publiskojamo datu bāzes sadaļas „Neiesniegtās nodokļu deklarācijas” ietver 2.jūnijā atjauninātu informāciju, tāpēc tā nevar apliecināt, ka 2023.gada 30. un 31.maijā šajā publiskojamo datu bāzes sadaļā bija norādīts, ka pieteicējai nav neiesniegtu nodokļu deklarāciju. 
Ņemot vērā minēto, secināms, ka pieteicējai 2023.gada 30. un 31.maijā ir bijušas neizpildītas saistības nodokļu jomā.
[3.3] Saskaņā ar likuma „Par nodokļiem un nodevām” 7.4pantu nodokļu maksātājam ir neizpildītas saistības nodokļu jomā, ja nodokļu maksātājs nav iesniedzis nodokļu deklarācijas un attiecīgā informācija saskaņā ar šā likuma 18.panta pirmās daļas 30.punktu ir publiski pieejama. Savukārt šā likuma 18.panta pirmās daļas 30.punkts citstarp noteic, ka nodokļu administrācijai ir jāpublicē informācija par neiesniegtās nodokļu deklarācijas nosaukumu un tās iesniegšanas termiņu. Ne pasūtītājas, ne pieteicējas iesniegtajās izziņās šāda informācija nebija norādīta. Tomēr minētais trūkums nevar tikt tulkots tādējādi, ka līdz ar to būtu uzskatāms, ka pieteicējas nodokļu saistības bija izpildītas. Pieteicēja nebija pasūtītājai iesniegusi pierādījumus, kas apliecina, ka uz 2023.gada 30. un 31.maiju tā bija iesniegusi visas nodokļu deklarācijas, kurām uz to brīdi bija iestājies iesniegšanas termiņš. Apstāklis, ka publiskojamo datu bāzē nebija norādīts neiesniegtās deklarācijas nosaukums un iesniegšanas termiņš, nenozīmē, ka pieteicēja nevarēja zināt, kāda deklarācija nav iesniegta. Pieteicējai pašai ir jāzina, kādas nodokļu deklarācijas un kādos termiņos tai ir jāiesniedz. 

[4] Pieteicēja par spriedumu iesniedza kasācijas sūdzību, kas pamatota ar turpmāk norādītajiem apsvērumiem.
[4.1] Tiesa ir nepareizi interpretējusi neizpildītu saistību nodokļu jomā jēdzienu, jo nav pareizi piemērojusi likuma „Par nodokļiem un nodevām” 7.4panta 1.punktu. 
Minētā tiesību norma paredz divus kumulatīvus kritērijus, kam jāizpildās, lai sakarā ar neiesniegtu nodokļu deklarāciju varētu atzīt, ka iepirkuma procedūras pretendentam ir neizpildītas saistības nodokļu jomā: 1) nodokļu maksātājs nav iesniedzis nodokļu deklarāciju un 2) attiecīgā informācija saskaņā ar šā likuma 18.panta pirmās daļas 30.punktu ir publiski pieejama. 
Izskatāmajā gadījumā nav strīda, ka izpildās pirmais kritērijs (2023.gada 30. un 31.maijā pieteicēja nebija iesniegusi nodokļu deklarāciju). Strīds ir par to, vai izpildās otrs obligātais kritērijs – noteiktā kārtībā publiskota informācija par neiesniegto nodokļu deklarāciju. Tomēr tiesa to būtībā nemaz nav vērtējusi, jo neizpildītu saistību nodokļu jomā esību ir atzinusi, balstoties tikai uz to, ka pieteicēja attiecīgajā laikā nebija iesniegusi nodokļu deklarāciju.
[4.2] Tiesa kļūdaini uzskatījusi, ka datubāzes sadaļā „Neiesniegtās nodokļu deklarācijas” neparādās vēsturiskā informācija par neiesniegtajām nodokļu deklarācijām. Tiesas uzskats, ka pēc nodokļu deklarācijas iesniegšanas šajā datubāzē vairs neparādās informācija par nodokļu deklarācijas neiesniegšanas faktu konkrētos datumos, ir pretrunā likuma „Par nodokļiem un nodevām” 18.panta pirmās daļas 30.punktā noteiktajam un datubāzes darbības principiem un funkcijām. Informācijai par nodokļu deklarācijas neesību konkrētā datumā šajā datubāzē būtu jābūt publicētai un pieejamai neatkarīgi no apstākļa, ka vēlāk attiecīgā deklarācija tomēr ir iesniegta. Līdz ar to tiesa nepamatoti neņēma vērā pieteicējas 2023.gada 5.jūnija izdruku no publiskojamo datu bāzes sadaļas „Neiesniegtās nodokļu deklarācijas”.

[5] Pasūtītāja par pieteicējas kasācijas sūdzību iesniegtajā paskaidrojumā norādīja, ka tā ir nepamatota. 

[6] Sagatavojot lietu iztiesāšanai, Senāts lūdza Finanšu ministriju sniegt viedokli par neizpildītu saistību nodokļu jomā konstatēšanas priekšnoteikumiem, savukārt Valsts ieņēmumu dienestu – sniegt informāciju par ziņu par nodokļu maksātāju neiesniegtajām nodokļu deklarācijām publiskošanu un dienesta uzturēto datubāzu sasaisti ar EIS.
Finanšu ministrija sniedza atbildi, ka neizpildītas saistības nodokļu jomā sakarā ar laikus neiesniegtu nodokļu deklarāciju likuma „Par nodokļiem un nodevām” 7.4panta 1.punkta un attiecīgi arī Publisko iepirkumu likuma 42.panta otrās daļas 2.punkta izpratnē konstatējamas tad, ja izpildās abi likuma „Par nodokļiem un nodevām” 7.4panta 1.punktā paredzētie kritēriji, proti, nodokļu maksātājs nav iesniedzis nodokļu deklarācijas un attiecīgā informācija saskaņā ar šā likuma 18.panta pirmās daļas 30.punktu ir publiski pieejama. Informācijas par nodokļu deklarācijas neiesniegšanu publiskošana saskaņā ar likuma „Par nodokļiem un nodevām” 18.panta pirmās daļas 30.punktu ir būtiska, jo, pirmkārt, noteic, ka par neizpildītām saistībām nodokļu jomā neiesniegtu nodokļu deklarāciju dēļ uzskatāms nodokļu deklarāciju iesniegšanas termiņa kavējums, kas ir ilgāks par 15 dienām. Otrkārt, atsauce uz nodokļu administrācijas pienākumu publicēt informāciju par neiesniegtām nodokļu deklarācijām nodrošina automatizētas informācijas pieejamību EIS, lai pasūtītāji iepirkumā varētu pārbaudīt, vai pretendentam ir neizpildītas saistības nodokļu jomā. 
Valsts ieņēmumu dienests sniedza atbildi, ka informāciju par termiņā neiesniegtajām deklarācijām publicē gan publiskojamo datu bāzes sadaļā „Neiesniegtās nodokļu deklarācijas”, gan sadaļā „Nodokļu parādnieki”. Sadaļā „Neiesniegtās nodokļu deklarācijas” informācija tiek atjaunota katru dienu un mainās atkarībā no datuma, kad tiek skatīta. Ja nodokļu maksātājs iesniedz nokavēto deklarāciju, tad informācija par neiesniegto nodokļu deklarāciju šajā sadaļā vairs netiek parādīta, proti, vēsturiskie dati nesaglabājas. Savukārt sadaļā „Nodokļu parādnieki” ir pieejami arī vēsturiskie dati par deklarācijas neiesniegšanas faktu. Dati, kurus Valsts ieņēmumu dienests nodod EIS e-izziņu apakšsistēmas vajadzībām, izziņas pieprasīšanas datumā ir identiski tiem datiem, kas tiek atspoguļoti dienesta publiskojamo datu bāzes sadaļā „Nodokļu parādnieki”.

[7] Pieteicēja saistībā ar Finanšu ministrijas un Valsts ieņēmumu dienesta sniegto informāciju pauda viedokli, ka piekrīt ministrijas redzējumam par neizpildītu saistību nodokļu jomā konstatēšanas priekšnoteikumiem. Tomēr iestāžu atbildes nesniedzot atbildi uz to, vai EIS un dienesta publiskojamo datu bāzes sadaļās pieejamā informācija atbilst likuma „Par nodokļiem un nodevām” 18.panta pirmās daļas 30.punktā paredzētajām informācijas publiskošanas prasībām. Tāpat pieteicēja pauda neizpratni par to, kāpēc dienesta publiskojamo datu bāzes sadaļā „Neiesniegtās nodokļu deklarācijas” nav pieejami vēsturiskie dati.

Motīvu daļa

[8] Ievērojot pirmās instances tiesas sprieduma motīvus un kasācijas sūdzībā norādītos tiesas sprieduma atcelšanas pamatus, Senātam šajā lietā jāsniedz atbilde uz to, kādos apstākļos uzskatāms, ka publiskā iepirkuma procedūras pretendentam sakarā ar laikus neiesniegtu nodokļu deklarāciju ir neizpildītas saistības nodokļu jomā. 

[9] Saskaņā ar Publisko iepirkumu likuma 42.panta pirmo daļu pasūtītājs izslēdz kandidātu vai pretendentu no turpmākās dalības iepirkuma procedūrā saskaņā ar šā panta noteikumiem. Vienlaikus šā panta otrās daļas 2.punkts (redakcijā, kas spēkā no 2023.gada 1.janvāra) noteic, ka viens no izslēgšanas iemesliem ir tas, ka kandidātam pieteikumu un pretendentam piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, Latvijā saskaņā ar likumu „Par nodokļiem un nodevām” ir neizpildītas saistības nodokļu (tai skaitā valsts sociālās apdrošināšanas) jomā.
No minētā izriet, ka piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, neizpildītas saistības nodokļu jomā ir pamats pretendenta izslēgšanai no iepirkuma procedūras. Vienlaikus likumdevējs ir skaidri noteicis, ka šajā ziņā nozīme ir tam, vai personai ir Latvijā neizpildītas saistības nodokļu jomā saskaņā ar likumu „Par nodokļiem un nodevām”. 
Līdz ar to jālūkojas, kā neizpildītas saistības nodokļu jomā definē likums „Par nodokļiem un nodevām”.

[10] Lai regulētu neizpildītu saistību nodokļu jomā konstatēšanas jautājumus, likums „Par nodokļiem un nodevām” tika papildināts ar jaunu pantu – 7.4pantu, kas stājās spēkā vienlaikus ar iepriekš norādīto Publisko iepirkumu likuma 42.panta otrās daļas 2.punkta redakciju, proti, 2023.gada 1.janvārī. 
Likuma „Par nodokļiem un nodevām” 7.4pants noteic: ja citos normatīvajos aktos nav noteikts citādi, nodokļu maksātājam ir neizpildītas saistības nodokļu jomā šādos gadījumos:
1) nodokļu maksātājs nav iesniedzis nodokļu deklarācijas un attiecīgā informācija saskaņā ar šā likuma 18.panta pirmās daļas 30.punktu ir publiski pieejama;
2) nodokļu maksātājam ir Valsts ieņēmumu dienesta administrēto nodokļu (nodevu) parāds un pašvaldības administrēto nodokļu parāds, kura summa atsevišķi vai kopā pārsniedz 150 euro, izņemot nodokļu maksājumus, kuru maksāšanas termiņš ir pagarināts, atlikts vai sadalīts termiņos.
Ievērojot minēto, secināms, ka Publisko iepirkumu likuma 42.panta otrās daļas 2.punkta un likuma „Par nodokļiem un nodevām” 7.4panta 1.punkta regulējums kopsakarā paredz pretendenta izslēgšanu no publiskā iepirkuma procedūras arī sakarā ar neizpildītām saistībām nodokļu jomā laikus neiesniegtu nodokļu deklarāciju dēļ. 

[11] Šāds regulējums kopš 2023.gada 1.janvāra ir aizstājis iepriekšējo kārtību, kas paredzēja, ka saistībā ar rīcību nodokļu jomā pasūtītājs izslēdz pretendentu no dalības iepirkuma procedūrā vienīgi tad, ja ir konstatēts nodokļu parāds, kas pārsniedz 150 euro. Gan grozījumu Publisko iepirkumu likumā anotācijā (13.Saeimas likumprojekta Nr. 851/Lp13 „Grozījumi Publisko iepirkumu likumā” anotācija), gan grozījumu likumā „Par nodokļiem un nodevām”’ anotācijā (13.Saeimas likumprojekta Nr. 850/Lp13 „Grozījumi likumā „Par nodokļiem un nodevām”” anotācija) skaidrots, ka jaunā regulējuma mērķis bija paredzēt, ka izslēgšanas no iepirkuma procedūras iemesls var būt ne tikai nodokļu parāds, bet arī laikus neiesniegta nodokļu deklarācija. Anotācijās norādīts, ka šāds regulējums bija nepieciešams, jo iepriekšējais regulējums nerisināja situāciju, ka no dalības iepirkumos netiek izslēgti tādi kandidāti un pretendenti, kuri nav iesnieguši nodokļu deklarācijas, no kurām ir iespējams pārliecināties par pareizu nodokļu aprēķināšanu un aprēķināto nodokļu nomaksu. Līdz ar to pastāvēja situācija, ka nodokļu maksātājs, kuram, iespējams, ar laikus iesniegtajām nodokļu deklarācijām rastos pienākums noteiktajā termiņā un pilnā apmērā nomaksāt nodokļus un nodevas, apzināti nesniedz nodokļu deklarācijas normatīvajos aktos noteiktajos termiņos, lai tam neizveidotos nodokļu parāds un lai tādējādi tas varētu piedalīties iepirkumos. Vienlaikus anotācijās skaidrots, ka minētās situācijas risināšanai to, kad ir uzskatāms, ka nodokļu maksātājam ir neizpildītas saistības nodokļu jomā, noteiks likums „Par nodokļiem un nodevām”.

[12] Kā redzams, likumdevējs, anotācijās aprakstītās situācijas risināšanai paredzot jaunu iemeslu pretendenta izslēgšanai no iepirkuma procedūras, izvēlējās noteikt nevis to, ka pretendenta izslēgšanas iemesls ir laikus neiesniegta nodokļu deklarācija pati par sevi, bet gan, ka izslēgšanas iemesls ir konstatējums, ka pretendentam laikus neiesniegtas nodokļu deklarācijas dēļ ir neizpildītas saistības nodokļu jomā likuma „Par nodokļiem un nodevām” izpratnē. Savukārt likuma „Par nodokļiem un nodevām” 7.4panta 1.punkts tiešā tekstā noteic, ka sakarā ar neiesniegtu nodokļu deklarāciju personai ir neizpildītas saistības nodokļu jomā tad, ja 1) nodokļu maksātājs nav iesniedzis nodokļu deklarāciju un 2) attiecīgā informācija saskaņā ar šā likuma 18.panta pirmās daļas 30.punktu ir publiski pieejama.
Līdz ar to pamatots ir pieteicējas arguments, ka saistībā ar laikus neiesniegtu nodokļu deklarāciju neizpildītu saistību nodokļu jomā konstatēšanai nepietiek tikai ar konstatējumu, ka noteiktā datumā ir nokavēta kādas nodokļu deklarācijas iesniegšana. Nozīme ir arī tam, vai informācija par neiesniegto nodokļu deklarāciju saskaņā ar šā likuma 18.panta pirmās daļas 30.punktu ir publiski pieejama.

[13] Likuma „Par nodokļiem un nodevām” 18.panta pirmās daļas 30.punkts noteic: lai veicinātu savlaicīgu nodokļu deklarāciju iesniegšanu, komercdarbības vides drošību, godīgu konkurenci un labprātīgu nodokļu (nodevu) saistību izpildi, nodokļu administrācijai ir pienākums publicēt informāciju par nodokļu maksātājiem, kuri nav iesnieguši šajā likumā vai konkrēto nodokļu likumos paredzētās nodokļu deklarācijas, ja nodokļu normatīvajos aktos noteiktais nodokļu deklarācijas iesniegšanas termiņš ir pārkāpts vairāk nekā par 15 dienām. Publicējot minēto informāciju, norāda neiesniegtās nodokļu deklarācijas nosaukumu un tās iesniegšanas termiņu, nodokļu maksātāja – juridiskās personas vai individuālā komersanta – nosaukumu un reģistrācijas numuru, bet fiziskajai personai – vārdu, uzvārdu, personas koda otro daļu un dzimšanas gadu. Valsts ieņēmumu dienesta tīmekļvietnē ievietotā informācija ir publiski pieejama ne ilgāk kā trīs gadus no normatīvajos aktos noteiktās nodokļu deklarācijas iesniegšanas termiņa iestāšanās dienas.
Tādējādi likuma „Par nodokļiem un nodevām” 18.panta pirmās daļas 30.punkts vienlaikus regulē vairākus jautājumus. Visupirms tas noteic nodokļu administrācijas pienākumu publiskot informāciju par nodokļu maksātājiem, kas nav laikus iesnieguši nodokļu deklarāciju, vienlaikus uzsverot, ka šāda informācija publiskojama tad, ja nodokļu deklarācijas iesniegšanas termiņš ir pārkāpts par vairāk nekā 15 dienām. Papildus tam šajā punktā arī detalizētāk skaidrots publiskojamās informācijas saturs un tas, cik ilgi attiecīgā informācija var būt publiski pieejama.

[14] Ņemot vērā kasācijas sūdzībā izvirzītos argumentus, Senāts tālāk apsvērs likuma „Par nodokļiem un nodevām” 18.panta pirmās daļas 30.punktā Valsts ieņēmumu dienestam uzdotā pienākuma nozīmi neizpildītu saistību nodokļu jomā konstatēšanā, proti, to, kamdēļ izslēgšanai no publisko iepirkumu procedūras būtiski ir ne tikai tas, ka pretendents noteiktā datumā nav iesniedzis nodokļu deklarāciju, bet arī tas, ka nodokļu administrācija šo informāciju ir publiskojusi.
Kā jau minēts, gan grozījumu Publisko iepirkumu likumā anotācijā, gan grozījumu likumā „Par nodokļiem un nodevām” anotācijā skaidrots, ka jaunais regulējums tika ieviests tamdēļ, lai nepieļautu situācijas, ka publiskajos iepirkumos piedalās tādas personas, par kurām neiesniegtu nodokļu deklarāciju dēļ nav iespējams pārliecināties par pareizu nodokļu aprēķināšanu un aprēķināto nodokļu nomaksu. Vienlaikus grozījumu likumā „Par nodokļiem un nodevām” anotācijā uzsvērts, ka līdz ar jauno regulējumu publiskajos iepirkumos nevarēs piedalīties negodprātīgi nodokļu maksātāji un tiks veicināta savlaicīga nodokļu deklarāciju iesniegšana. 
Tādējādi savlaicīgas nodokļu deklarāciju iesniegšanas veicināšana līdzās tam, ka publisko iepirkumu procedūrās nepiedalās negodprātīgi nodokļu maksātāji, arī ir šā regulējuma mērķis. Turklāt šajā ziņā likums nepiešķir nozīmi tam, kāda tieši nodokļu deklarācija nav iesniegta. Līdz ar to pirmšķietami varētu domāt, ka fakts, ka persona ir nokavējusi kādas nodokļu deklarācijas iesniegšanu, pats par sevi jau varētu būt pietiekams, lai pretendentu izslēgtu no iepirkuma procedūras. Tomēr likumdevējs ir skaidri izvēlējies neizpildītu saistību nodokļu jomā konstatēšanai būtisku nozīmi piešķirt ziņu par nodokļu maksātājiem, kas nokavējuši nodokļu deklarāciju iesniegšanu, publiskošanai. 
Senāts uzskata, ka šādas izvēles jēga visupirms atklājas, domājot par to, kā pasūtītājs var uzzināt, ka pretendentam ir neizpildītas saistības nodokļu jomā laikus neiesniegtas nodokļu deklarācijas dēļ. 

[15] Publisko iepirkumu likuma 42.panta piektās daļas 1.punkts citstarp noteic, ka pasūtītājs izslēdz kandidātu vai pretendentu no dalības iepirkuma procedūrā šā panta otrās daļas 2.punktā minēto iemeslu (proti, neizpildītu saistību nodokļu jomā) dēļ, pamatojoties uz informāciju, kuru tas iegūst, izmantojot Ministru kabineta noteikto informācijas sistēmu. Šā punkta „c” apakšpunkts papildus konkretizē, ka informāciju par šā panta otrās daļas 2.punktā minēto izslēgšanas iemeslu pasūtītājs, kā arī piegādātājs par sevi iegūst no Valsts ieņēmumu dienesta un Latvijas pašvaldībām. Pasūtītājs ņem vērā informāciju, kas ievietota Ministru kabineta noteiktajā informācijas sistēmā Valsts ieņēmumu dienesta publiskās nodokļu parādnieku datubāzes un Nekustamā īpašuma nodokļa administrēšanas sistēmas pēdējās datu aktualizācijas datumā. Savukārt 42.panta vienpadsmitās daļas 1.punkts pilnvaro Ministru kabinetu noteikt informācijas sistēmu, kurā veicama šā panta piektās daļas 1.punktā minētā pārbaude.
Pamatojoties uz minēto likumdevēja deleģējumu, Ministru kabinets ir izdevis 2022.gada 20.decembra noteikumus Nr. 816 „Publisko elektronisko iepirkumu noteikumi” (turpmāk – Publisko elektronisko iepirkumu noteikumi), kas paredz, ka pārbaude attiecībā uz iemesliem kandidātu vai pretendentu izslēgšanai no dalības iepirkuma procedūrā veicama EIS e-izziņu apakšsistēmā (minēto noteikumu 1.1.apakšpunkts). Vienlaikus šo noteikumu 16.3.apakšpunkts noteic, ka e-izziņu sagatavošanai nepieciešamo informāciju e-izziņu apakšsistēmā sniedz reģistru pārziņi, kuri uztur attiecīgo reģistru informācijas un tehnisko resursu funkcionalitāti un nodrošina informācijas apriti, tostarp – Valsts ieņēmumu dienests kā informācijas sistēmu, kurās apstrādā ziņas par nodokļu (nodevu) parādiem un nodokļu deklarācijām, pārzinis.
Ievērojot minēto, Senāts secina, ka likumdevējs ir vēlējies konkrētās pārbaudes veikšanu pasūtītājam padarīt pēc iespējas ērtu un efektīvu, neliekot pasūtītājam pašam veikt izmeklēšanu un informācijas vākšanu, bet tā vietā kā primāro avotu informācijas par neizpildītām saistībām nodokļu jomā iegūšanai paredzot Ministru kabineta noteikto informācijas sistēmu, proti, EIS e-izziņu apakšsistēmu. Savukārt šajā apakšsistēmā ziņas par neiesniegtām nodokļu deklarācijām tiek iekļautas no Valsts ieņēmumu dienesta pārziņā esošas informācijas sistēmas. Tāpēc, lai pasūtītājs EIS e-izziņu apakšsistēmā varētu pārbaudīt, vai pretendentam ir neizpildītas saistības nodokļu jomā, attiecīgām ziņām ir jābūt publiskotām Valsts ieņēmumu dienesta informācijas sistēmā.

[16] Papildus minētajam likuma „Par nodokļiem un nodevām” 7.4panta 1.punktā dotā norāde uz ziņu publiskošanu saskaņā ar 18.panta pirmās daļas 30.punktu ir nozīmīga arī tādēļ, ka likumdevējs 18.panta pirmās daļas 30.punktā ir noteicis, ka ziņas par nodokļu deklarācijas neiesniegšanu ir publiskojamas tikai tad, ja nodokļu deklarācijas iesniegšana ir nokavēta par vairāk nekā 15 dienām. Līdz ar to, likuma „Par nodokļiem un nodevām” 7.4panta 1.punktā paredzot informācijas par neiesniegtu nodokļu deklarāciju publiskošanu saskaņā ar 18.panta pirmās daļas 30.punktu, likumdevējs ir apzināti izvēlējies noteikt, ka neiesniegta nodokļu deklarācija ir pamats neizpildītu saistību nodokļu jomā konstatēšanai tikai tad, ja deklarācijas iesniegšana ir nokavēta par vairāk nekā 15 dienām. 
[17] Pieteicēja uzskata, ka izšķiroša nozīme neizpildītu saistību nodokļu jomā konstatēšanā pretendenta izslēgšanai no iepirkuma procedūras ir arī tam, vai Valsts ieņēmumu dienests, publiskojot informāciju par nodokļu maksātāju, kurš nav laikus iesniedzis nodokļu deklarāciju, ir publiskojis arī neiesniegtās nodokļu deklarācijas nosaukumu un tās iesniegšanas termiņu, kā to paredz likuma „Par nodokļiem un nodevām” 18.panta pirmās daļas 30.punkta otrais teikums. 
Senāts turpmāk norādīto apsvērumu dēļ tam nepiekrīt.
Kā jau minēts, Publisko iepirkumu likuma 42.panta otrās daļas 2.punkts un likuma „Par nodokļiem un nodevām” 7.4pants kopīgi veido regulējumu, kas ir vērsts uz to, lai publisko iepirkumu procedūrā netiktu pielaistas tādas personas, kurām ir neizpildītas saistības nodokļu jomā – vai nu sakarā ar nodokļu parādu, vai arī sakarā ar laikus neiesniegtu nodokļu deklarāciju. Šā mērķa sasniegšanai nav nekādas nozīmes tam, kāda tieši nodokļu deklarācija nav iesniegta un kad tieši tā bija jāiesniedz. Svarīgi ir tikai tas, ka nodokļu deklarācija nav iesniegta un ka informāciju par to, ka nodokļu maksātājam ir neiesniegta nodokļu deklarācija, Valsts ieņēmumu dienests ir publiskojis (kas apliecina to, ka deklarācijas iesniegšanas kavējums pārsniedz 15 dienas) un attiecīgi šī informācija ir pieejama EIS e-izziņu apakšsistēmā. 
Šādu secinājumu apliecina tas, ka Publisko elektronisko iepirkumu noteikumos paredzēts, ka e-izziņa par neiesniegtu nodokļu deklarāciju ietver tikai informāciju par nodokļu administrāciju, kas sniegusi datus, datu aktualizācijas datumu reģistrā, ziņu saņemšanas datumu e-izziņu apakšsistēmā un to, vai nodokļu maksātājam ir vai nav likumā noteiktā termiņā iesniegta nodokļu deklarācija (minēto noteikumu 14.pielikums). Arī Finanšu ministrija, kas izstrādāja un virzīja konkrētā regulējuma projektu (gan grozījumus Publisko iepirkumu likumā, gan grozījumus likumā „Par nodokļiem un nodevām”) Senātam sniegtajā atbildē ir apliecinājusi, ka neizpildītu saistību nodokļu jomā konstatēšanā informācijas par neiesniegtu nodokļu deklarāciju publiskošanas jēga tika saskatīta tajā, ka ar publiskošanu nodokļu deklarācijas neiesniegšanas fakts EIS e-izziņu apakšsistēmā tiek padarīts zināms pasūtītājiem un vienlaikus – ka neizpildītu saistību esība tiek atzīta tad, ja nodokļu deklarācijas iesniegšanas termiņa kavējums ir ilgāks par 15 dienām. 
Ievērojot minēto, Senāts atzīst, ka tad, ja personai ir neiesniegta nodokļu deklarācija, deklarācijas iesniegšanas kavējums pārsniedz 15 dienas un Valsts ieņēmumu dienests ir publicējis informāciju par to, ka konkrētajam nodokļu maksātājam ir neiesniegta nodokļu deklarācija, un attiecīgi šī informācija e-izziņas veidā ir pieejama arī EIS, ir pamats konstatēt Publisko iepirkumu likuma 42.panta otrās daļas 2.punktā paredzēto pretendenta izslēgšanas pamatu – neizpildītu saistību nodokļu jomā esību likuma „Par nodokļiem un nodevām” izpratnē. Savukārt likuma „Par nodokļiem un nodevām” 18.panta pirmās daļas 30.punkta otrajā teikumā paredzētajam, ka Valsts ieņēmumu dienests publisko arī informāciju par to, kura tieši deklarācija nav iesniegta un kad tai bija iesniegšanas termiņš, nav neizpildītu saistību nodokļu jomā konstatēšanas priekšnoteikuma nozīmes. 

[18] Kasācijas sūdzībā pieteicēja paudusi viedokli, ka informācijai par to, ka nodokļu maksātājam konkrētā datumā ir konstatējama neiesniegta nodokļu deklarācija, būtu jābūt publiskotai un trīs gadus pieejamai tieši Valsts ieņēmumu dienesta publiskojamo datu bāzes sadaļā „Neiesniegtās nodokļu deklarācijas”. Attiecīgas informācijas nepieejamība tieši šajā datubāzes sadaļā, pieteicējas ieskatā, ir pamats uzskatīt, ka Valsts ieņēmumu dienests informāciju par neiesniegto nodokļu deklarāciju nav publiskojis.
Senāts tam nepiekrīt. Lai arī datubāzes sadaļas nosaukums „Neiesniegtās nodokļu deklarācijas” pirmšķietami vedina domāt, ka tieši tajā tiek uzkrāti publiski pieejamie dati par nodokļu maksātāju laikus neiesniegtajām nodokļu deklarācijām, likuma „Par nodokļiem un nodevām” 18.panta pirmās daļas 30.punkts nenoteic konkrētu datubāzes sadaļu, kurā publiskojama šāda veida informācija. No minētā punkta izriet vien tas, ka Valsts ieņēmumu dienestam šī informācija jāpublisko tādā informācijas sistēmā, kas ir publiski pieejama Valsts ieņēmumu dienesta tīmekļvietnē.
Valsts ieņēmumu dienests Senātam ir paskaidrojis, ka tas informāciju par neiesniegtām nodokļu deklarācijām sākotnēji publisko gan sadaļā „Neiesniegtās nodokļu deklarācijas”, gan sadaļā „Nodokļu parādnieki”. Tomēr sadaļa „Neiesniegtās nodokļu deklarācijas” ir veidota tādējādi, ka tā atspoguļo tikai aktuālo, nevis vēsturisko informāciju. Proti, līdzko nodokļu maksātājs iesniedz nokavēto nodokļu deklarāciju, publiskojamo datu bāzes sadaļā „Neiesniegtās nodokļu deklarācijas” vairs nav pieejama informācija, ka nodokļu maksātājam bija neiesniegta nodokļu deklarācija. Savukārt sadaļā „Nodokļu parādnieki” informācija par to, ka noteiktā datumā personai nebija laikus iesniegta nodokļu deklarācija, saglabājas, un tieši no šīs datubāzes sadaļas dati tiek migrēti uz EIS e-izziņu apakšsistēmu. 
To, ka publiskojamo datu bāzes sadaļā „Nodokļu parādnieki” informācija par noteiktā datumā neiesniegtu nodokļu deklarāciju saglabājas arī pēc tam, kad attiecīgā deklarācija iesniegta, izskatāmajā lietā konstatēja arī tiesa, iepazīstoties ar pieteicējas pašas sagādāto izdruku no šīs sadaļas. Proti, tiesa pārliecinājās, ka pieteicējas iesniegtajā 2023.gada 5.jūnija izdrukā no publiskojamo datu bāzes sadaļas „Nodokļu parādnieki” parādās, ka 2023.gada 30.maijā pieteicējai bija neiesniegta nodokļu deklarācija, kas attiecīgi varēja ietekmēt nodokļu samaksas stāvokli. 
Ievērojot minēto, Senāts atzīst, ka neizpildītu saistību nodokļu jomā atzīšanai ir pietiekami, ja informācija par to, ka konkrētam nodokļu maksātājam noteiktā datumā nav bijusi iesniegta nodokļu deklarācija, ir publiskota Valsts ieņēmumu dienesta publiskojamo datu bāzē. 

[19] Apkopojot minēto, Senāts atzīst, ka atbilstoši Publisko iepirkumu likuma 42.panta otras daļas 2.punktam un likuma „Par nodokļiem un nodevām” 7.4panta 1.punktam pretendenta izslēgšanas no iepirkuma procedūras iemesls – neizpildītas saistības nodokļu jomā sakarā ar neiesniegtu nodokļu deklarāciju – ir konstatējams tad, ja pastāv šādu apstākļu kopums:
1) personai piedāvājumu iesniegšanas termiņa pēdējā dienā vai dienā, kad pieņemts lēmums par iespējamu iepirkuma līguma slēgšanas tiesību piešķiršanu, ir neiesniegta nodokļu deklarācija;
2) sakarā ar to, ka attiecīgās nodokļu deklarācijas iesniegšanas termiņa kavējums pārsniedz 15 dienas, informācija par to, ka konkrētajai personai attiecīgajā datumā nebija iesniegta kāda no nodokļu deklarācijām, kurai bija jābūt iesniegtai, ir publiskota Valsts ieņēmumu dienesta publiskojamo datu bāzē un līdz ar to ir pieejama EIS e-izziņu apakšsistēmā. Tas, ka publiskotā informācija par neiesniegtu nodokļu deklarāciju neietver ziņas par to, kura tieši deklarācija nav iesniegta un tās iesniegšanas termiņu, nav šķērslis atzīt, ka personai attiecīgajos datumos bija neizpildītas saistības nodokļu jomā.

[20] Pirmās instances tiesa, atzīstot, ka pieteicējai 2023.gada 30. un 31.maijā sakarā ar nodokļu deklarācijas neiesniegšanu bija neizpildītas saistības nodokļu jomā, primāri ir koncentrējusies uz to, vai pieteicējai attiecīgajos datumos bija laikus neiesniegta nodokļu deklarācija. Savukārt jautājumu par informācijas par neiesniegto nodokļu deklarāciju publiskošanu tiesa būtībā apsvērusi tikai kontekstā ar to, vai konkrētā gadījumā publiskotā informācija varēja būt izšķiroša, lai pieteicēja saprastu, kādas tieši nodokļu deklarācijas iesniegšanu tā nokavējusi. Pieteicējas pieteikumā aktualizētajam galvenajam strīdus jautājumam par informācijas par nodokļu deklarācijas neiesniegšanu pienācīgas publiskošanas nozīmi neizpildītu saistību nodokļu jomā konstatēšanā tiesa pievērsusies tikai garāmejot. 
Tomēr, ņemot vērā Senāta iepriekš izdarītos secinājumus par neizpildītu saistību nodokļu jomā konstatēšanu un pirmās instances tiesas lietā noskaidrotos apstākļus (to, ka pieteicēja bija nokavējusi nodokļu deklarācijas iesniegšanu; deklarācijas iesniegšana bija nokavēta par vairāk nekā 15 dienām (tās iesniegšanas termiņš bija 2023.gada 20.aprīlis), ziņa, ka pieteicēja bija nokavējusi nodokļu deklarācijas iesniegšanas termiņu, bija publiskota Valsts ieņēmumu dienesta publiskojamo datu bāzes sadaļā „Nodokļu parādnieki” un attiecīgi atspoguļota arī EIS e-izziņu apakšsistēmā, no kurienes šo informāciju bija ieguvusi pasūtītāja), Senāts atzīst, ka tiesas spriedumā ietvertais lietas iznākums ir pareizs.
Līdz ar to nav pamata pārsūdzēto tiesas spriedumu atcelt. 

Rezolutīvā daļa

Pamatojoties uz Administratīvā procesa likuma 348.panta pirmās daļas 1.punktu un 351.pantu, Senāts

nosprieda

atstāt negrozītu Administratīvās rajona tiesas 2024.gada 15.aprīļa spriedumu, bet SIA „Ūdensnesējs Serviss” kasācijas sūdzību noraidīt.

Spriedums nav pārsūdzams.

1 no 1


1   no  1     Pretendenta izslēgšana no iepirkuma procedūras saistībā ar laikus  neiesniegtu  nodokļu deklarāciju   Atbilstoši Publisko iepirkumu likuma 42.panta otrās daļas 2.punktam un likuma „Par  nodokļiem un nodevām” 7. 4 panta 1.punktam pretendenta izslēgšanas no iepirkuma  procedūras iemesls  –   neizpildītas saistības nodokļu jomā sakarā ar neiesniegtu nodokļu  deklarāciju  –   ir konstatējams tad, ja pastāv šādu apstākļu kopums:   1) personai piedāvājumu  iesniegšanas termiņa pēdējā dienā vai dienā, kad pieņemts  lēmums par iespējamu iepirkuma līguma slēgšanas tiesību piešķiršanu, ir neiesniegta  nodokļu deklarācija;   2) sakarā ar to, ka attiecīgās nodokļu deklarācijas iesniegšanas termiņa kavējums  pārsniedz 15 dienas, informācija par to, ka konkrētajai personai attiecīgajā datumā nebija  iesniegta kāda no nodokļu deklarācijām, kurai bija jābūt iesniegtai, ir publiskota  Valsts  ieņēmumu dienesta publiskojamo datu bāzē un līdz ar to ir pieejama EIS e - izziņu  apakšsistēmā. Tas, ka publiskotā informācija par neiesniegtu nodokļu deklarāciju neietver  ziņas par to, kura tieši deklarācija nav iesniegta un tās iesniegšanas termiņu, nav šķērslis  atzīt, ka personai attiecīgajos datumos bija neizpildītas saistības nodok ļu jomā.     Latvijas Republikas Senāt a   Admini stratīvo lietu departamenta   2026.gada 17.jū nija   SPRIEDUMS   Lieta Nr.   A420197023, SKA - 61/2026     ECLI:LV:AT:2026:0617.A420197023.7.S     Senāts Administratīvo lietu departamenta kopsēdē šādā sastāvā: senatore referente  Ieva Višķere, senatori Dzintra Amerika, Ermīns Darapoļskis, Vēsma Kakste,  Laura  Konošonoka,  Anita   Kovaļevska, Diāna Makarova, Indra Meldere, Jānis Pleps, Līvija  Slica un Rudīte   Vīduša     rakstveida procesā izskatīja administratīvo lietu, kas ierosināta, pamatojoties uz  SIA   „Ūdensnesējs Serviss” pieteikumu par Jelgavas valstspilsētas pašvaldības  Iepirkumu  komisijas  2023.gada 8.jūnija lēmuma atzīšanu par prettiesisku, sakarā ar  SIA   „Ūdensnesējs Serviss” kasācijas sūdzību par Administratīvās rajona tiesas 2024.gada  15.aprīļa spriedumu.     Aprakstošā  daļa     [1]   2023.gada 18.maijā pasūtītāja  –   Jelgavas valstspilsētas pašvaldība  –   izsludināja iepirkumu „Jelgavas valstspilsētas pašvaldības izglītības iestāžu ēku  individuālo siltumpunktu pamatiekārtu regulārā apkalpošana un sagatavošana apkures  sezonai”. Piedāvājumu  iesniegšanas termiņš šajā iepirkumā bija 2023.gada 30.maijs,  savukārt piedāvājumu atvēršanas datums  –   2023.gada 31.maijs.   Pieteicēja  –   SIA „Ūdensnesējs Serviss”  –   minētajā iepirkumā iesniedza  piedāvājumu.  P asūtītājas  I epirkumu komisija   ar   2023.gada 8.jūnija lēmumu ( turpmāk  –   pārsūdzētais lēmums)  izslē dza pieteicēju no dalības iepirkumā,   jo  secināja , ka  piedāvājumu iesniegšanas termiņa pēdējā dienā  un dienā, kad tika atvērti piedāvājumi, 

